b"\n_START_ARTICLE_\nLaiton siirtolaisuus\n_START_SECTION_\nLaittoman ty\xc3\xb6voiman kysynt\xc3\xa4\n_START_PARAGRAPH_\nEr\xc3\xa4s syy laittomaan siirtolaisuuteen on laittoman ty\xc3\xb6voiman suuri kysynt\xc3\xa4 niin sanotussa harmaassa taloudessa. Niin Yhdysvalloissa kuin Espanjassa vihannesten halpuus on merkitt\xc3\xa4v\xc3\xa4lt\xc3\xa4 osin laittoman ty\xc3\xb6voima ansiota. Laiton ty\xc3\xb6voima on pakotettu tekem\xc3\xa4\xc3\xa4n t\xc3\xb6it\xc3\xa4 alle minimipalkan kysym\xc3\xa4tt\xc3\xa4 sosiaali- tai ty\xc3\xb6tt\xc3\xb6myysturvaa. Vihanneksia viljelev\xc3\xa4t laittomat siirtolaiset ovat tehneet yht\xc3\xa4 lailla Yhdysvaltain New Mexicosta kuin Espanjan Almer\xc3\xadasta vihannestarhojen keitaan. Laittomia  siirtolaisia k\xc3\xa4ytet\xc3\xa4\xc3\xa4n runsaasti muissakin v\xc3\xa4h\xc3\xa4n koulutusta vaativissa ja v\xc3\xa4h\xc3\xa4n arvostetuissa t\xc3\xb6iss\xc3\xa4, kuten ravintola-alalla, rakennuksilla ja teollisuudessa.\n_START_SECTION_\nIsrael\n_START_PARAGRAPH_\nIsraeliin saapui vuosina 2006\xe2\x80\x932013 Egyptin rajan yli laittomasti 64\xc2\xa0540 ihmist\xc3\xa4, joista puolet tulivat vuosien 2010 ja 2011 aikana. T\xc3\xa4m\xc3\xa4 sai Israelin rakentamaan Egyptin vastaiselle rajalle 240 kilometri\xc3\xa4 pitk\xc3\xa4n aidan, mik\xc3\xa4 tyrehdytti maahanmuuton. Maassa on yh\xc3\xa4 yli 50\xc2\xa0000 laitonta siirtolaista, joista reilusti yli puolet ovat Eritreasta ja kolmannes Darfurista tai Etel\xc3\xa4-Sudanista. Maassa on laittoman maahanmuuton vastaisia mielenosoituksia. My\xc3\xb6s laittomat siirtolaiset ovat osoittaneet mielt\xc3\xa4\xc3\xa4n tilanteensa muuttamiseksi. Israel on kielt\xc3\xa4ytynyt antamaan tulijoille pakolaisstatusta. Siirtolaiset ovat protestoineet ep\xc3\xa4inhimillisen\xc3\xa4 pit\xc3\xa4m\xc3\xa4\xc3\xa4ns\xc3\xa4 kohtelua muun muassa sy\xc3\xb6m\xc3\xa4lakoilla.\n_START_SECTION_\nJemen\n_START_PARAGRAPH_\nJemen on Somaliasta suuntautuvan pakolaisuuden suurimpia kohdemaita. Pakolaisuus Adeninlahden yli alkoi 1990-luvun alussa. Salakuljettajat pakottavat Jemenin rannikolla uimataidottomatkin matkustajat mereen. Tuhannet ovat hukkuneet t\xc3\xa4ll\xc3\xa4 matkalla. Vuoden 2008 aikana yli kymmenettuhannet pakolaiset ovat tehneet t\xc3\xa4m\xc3\xa4n vaarallisen matkan yli Adeninlahden matkallaan pois sodan jaloista. Vuonna 2011 Adeninlahden yli tulleiden pakolaisten m\xc3\xa4\xc3\xa4r\xc3\xa4 yli kaksinkertaistui edellisvuodesta yli sataantuhanteen.\n_START_SECTION_\nEurooppa\n_START_PARAGRAPH_\nEuroopasta on tullut viime vuosina er\xc3\xa4s laittoman siirtolaisuuden p\xc3\xa4\xc3\xa4kohteista. Euroopan unioni on tiivist\xc3\xa4nyt yhteisty\xc3\xb6t\xc3\xa4\xc3\xa4n laittoman siirtolaisuuden pys\xc3\xa4ytt\xc3\xa4miseksi. Vuonna 2008 EU:n komissio arvioi Euroopan unionin alueella oleskelevan kahdeksan miljoonaa laitonta siirtolaista. Joidenkin arvioiden mukaan unionin alueella saattaa oleskella 10\xe2\x80\x9312 miljoonaa laitonta siirtolaista. Kes\xc3\xa4kuussa 2008 Euroopan parlamentti hyv\xc3\xa4ksyi \xc3\xa4\xc3\xa4nin 369\xe2\x80\x93197 tiukan linjan laittoman siirtolaisuuden kitkemiseksi. EU:n sis\xc3\xa4ministerien hyv\xc3\xa4ksym\xc3\xa4n lain mukaan laiton siirtolainen voidaan pid\xc3\xa4tt\xc3\xa4\xc3\xa4 jopa 18 kuukaudeksi ja t\xc3\xa4lle voidaan langettaa viiden vuoden matkustuskielto EU:iin. Ihmisoikeusj\xc3\xa4rjest\xc3\xb6t ja muun muassa YK:n ihmisoikeuskomissaari ovat arvostelleet lakia ihmisoikeuksia polkevaksi. Reutersin ja BBC:n mukaan useat Latinalaisen Amerikan ja Afrikan maat ovat kritisoineet lakia. _NEWLINE_Tuhannet it\xc3\xa4eurooppalaiset ovat l\xc3\xa4hteneet L\xc3\xa4nsi-Eurooppaan laittomasti. Erityisen runsaasti laittomia siirtolaisia l\xc3\xa4htee Albaniasta ja Kosovosta sek\xc3\xa4 Italiaan ett\xc3\xa4 Kreikkaan. Suurin osa Euroopan laittomista siirtolaisista tulee kuitenkin lentokoneella turistiviisumeilla esimerkiksi Latinalaisesta Amerikasta (etenkin Espanjaan) ja Aasiasta. T\xc3\xa4rke\xc3\xa4ksi laittoman siirtolaisuuden reitiksi on muodostunut V\xc3\xa4limeri. Etenkin etel\xc3\xa4-Espanja (jonne pyrit\xc3\xa4\xc3\xa4n Marokosta k\xc3\xa4sin) ja Kanariansaaret (jonne pyrit\xc3\xa4\xc3\xa4n Senegalista k\xc3\xa4sin) ovat viime vuosina k\xc3\xa4rsineet laittomien siirtolaisten aallosta. Vuonna 2011 V\xc3\xa4limeren yli tuli Eurooppaan 58\xc2\xa0000 laitonta siirtolaista, mik\xc3\xa4 oli kaikkien aikojen enn\xc3\xa4tys. Suurin osa n\xc3\xa4ist\xc3\xa4 siirtolaista p\xc3\xa4\xc3\xa4tyi Italiaan, Maltalle tai Kreikkaan. UNHCR arvioi laittomia siirtolaisia hukkuneen noin 1\xc2\xa0500, mik\xc3\xa4 oli my\xc3\xb6s enn\xc3\xa4tysluku tilastoinnin alettua 2006. Arviolta jopa 20\xc2\xa0000 siirtolaisen arvioidaan kuolleen pyrkiess\xc3\xa4\xc3\xa4n Eurooppaan sitten vuoden 1988. Euroopan unionin maahanmuuttokomissaari Dimitris Avramopoulosin mukaan Euroopan unioniin saapui vuonna 2014 yhteens\xc3\xa4 276\xc2\xa0000 paperitonta maahanpyrkij\xc3\xa4\xc3\xa4, joista 207\xc2\xa0000 saapui V\xc3\xa4limeren ylitt\xc3\xa4m\xc3\xa4ll\xc3\xa4. Vuonna 2014 joulukuuhun asti tuli 207\xc2\xa0000 maahanpyrkij\xc3\xa4\xc3\xa4 V\xc3\xa4limerell\xc3\xa4, joista noin 60\xc2\xa0000 oli ollut syyrialaisia ja noin 35\xc2\xa0000 eritrealaisia. Vuoden aikana kuoli yli 3 400 maahanpyrkij\xc3\xa4\xc3\xa4. M\xc3\xa4\xc3\xa4r\xc3\xa4 on kolme nelj\xc3\xa4sosaa kaikista toisiin maihin pyrkivien kuolemista maailmassa. Kansainv\xc3\xa4lisen siirtolaisuusj\xc3\xa4rjest\xc3\xb6n IOM:n mukaan enn\xc3\xa4tyksellinen kuolleiden m\xc3\xa4\xc3\xa4r\xc3\xa4 heijastaa maahanpyrkij\xc3\xb6iden kokonaism\xc3\xa4\xc3\xa4r\xc3\xa4n r\xc3\xa4j\xc3\xa4hdysm\xc3\xa4ist\xc3\xa4 kasvua. _NEWLINE_Maaliskuussa 2015 Frontexin johtaja Fabrice Leggeri arvioi, ett\xc3\xa4 Libyassa olisi puolesta miljoonasta jopa miljoonaan ihmist\xc3\xa4 odottamassa sopivaa tilaisuutta p\xc3\xa4\xc3\xa4st\xc3\xa4 V\xc3\xa4limeren yli. Kansainv\xc3\xa4linen siirtolaisuusj\xc3\xa4rjest\xc3\xb6 arvioi, ett\xc3\xa4 vuonna 2015 saattaa jopa 30\xc2\xa0000 maahanpyrki\xc3\xa4 hukkua yritt\xc3\xa4ess\xc3\xa4 Eurooppaan.\n_START_SECTION_\nIhmissalakuljetusta\n_START_PARAGRAPH_\nTuhannet ihmiset Afrikasta ja Aasiasta maksavat tuhansia euroja salakuljettajille p\xc3\xa4\xc3\xa4st\xc3\xa4kseen Eurooppaan. Rajojen valvontaa hyv\xc3\xa4ksik\xc3\xa4ytt\xc3\xa4v\xc3\xa4t laittomia ja hengenvaarallisia matkoja j\xc3\xa4rjest\xc3\xa4v\xc3\xa4t rikolliset. Heid\xc3\xa4n tarkoituksensa on, ett\xc3\xa4 viranomaiset l\xc3\xb6yt\xc3\xa4v\xc3\xa4t ja pelastavat merell\xc3\xa4 seilaavat siirtolaiset, jolloin matkustajat p\xc3\xa4\xc3\xa4sev\xc3\xa4t V\xc3\xa4limeren pohjoisrannalle. Monet siirtolaiset ovat olleet valmiita riskeeramaan henkens\xc3\xa4: joka vuosi satoja Eurooppaan pyrkivi\xc3\xa4 ihmisi\xc3\xa4 hukkuukin V\xc3\xa4limereen. Laittomaan maahanmuuttoon pyrkivien m\xc3\xa4\xc3\xa4r\xc3\xa4 Kanariansaarille ja Maltalle on vuoden 2006 j\xc3\xa4lkeen v\xc3\xa4hentynyt, sill\xc3\xa4 laittomien siirtolaisten palautuksia on tehostettu. Rajojen ylitysyrityksi\xc3\xa4 j\xc3\xa4rjest\xc3\xa4vien rikollisten kiinni ottaminen on vaikeaa, koska yhteisty\xc3\xb6t\xc3\xa4 siirtolaisten l\xc3\xa4ht\xc3\xb6maiden kanssa ei viel\xc3\xa4 ole. Ilman l\xc3\xa4ht\xc3\xb6maiden apua EU ei siis voi palauttaa oikeastaan ket\xc3\xa4\xc3\xa4n. Frontex vastaa EU-maiden rajavalvonnan yhteisty\xc3\xb6st\xc3\xa4. Sen p\xc3\xa4\xc3\xa4maja on Varsovassa. Vastuu EU:n ulkorajojen valvonnasta on j\xc3\xa4senmailla.\n_START_SECTION_\nBritannia\n_START_PARAGRAPH_\nBritanniassa arvioidaan asuvan keskiarvion mukaan 725\xc2\xa0000 laitonta siirtolaista, alemman arvion ollessa 524\xc2\xa0000 ja ylemm\xc3\xa4n arvion ollessa 947\xc2\xa0000. Viime aikoina Britanniassa on keskusteltu armahdusohjelmasta, jolla laittomille siirtolaisille annettaisiin tietyin ehdoin laillinen asema ja jolla v\xc3\xa4hennett\xc3\xa4isiin ilmi\xc3\xb6\xc3\xb6n liittyv\xc3\xa4\xc3\xa4 harmaata taloutta. Arvioilta noin viidennes V\xc3\xa4limeren vuonna 2013 ylitt\xc3\xa4neist\xc3\xa4 paperittomista p\xc3\xa4\xc3\xa4tyi Britanniaan. Moni Ranskaan tullut laiton siirtolainen on majoittunut Calais'n kaupungin laittomiin leireihin toiveena p\xc3\xa4\xc3\xa4st\xc3\xa4 meren yli Britanniaan. Kes\xc3\xa4ll\xc3\xa4 2015 tilanne Calais'ssa k\xc3\xa4rjistyi huomattavasti entist\xc3\xa4 useamman siirtolaisen pyrkiess\xc3\xa4 Ranskasta Britanniaan.\n_START_SECTION_\nItalia\n_START_PARAGRAPH_\nItaliaan laittomasti pyrkivien siirtolaisten m\xc3\xa4\xc3\xa4r\xc3\xa4 on l\xc3\xa4hes kaksinkertaistunut vuonna 2008 huolimatta p\xc3\xa4\xc3\xa4ministeri Silvio Berlusconin kiristyneest\xc3\xa4 pakolaispolitiikasta. Tammi\xe2\x80\x93hein\xc3\xa4kuussa 2008 Italiaan saapui yli 15 300 laitonta siirtolaista. Vuotta aikaisemmin samana ajanjaksona heit\xc3\xa4 oli noin 8\xc2\xa0000. Maasta karkotettujen ja palautettujen m\xc3\xa4\xc3\xa4r\xc3\xa4 on kasvanut, sill\xc3\xa4 Berlusconin hallitus on kirist\xc3\xa4nyt rangaistuksia laittomille siirtolaisille ja nopeuttanut karkotuksia. Tiukentuneet toimet ovat johtaneet pid\xc3\xa4tettyjen lis\xc3\xa4\xc3\xa4ntymiseen. Maan pid\xc3\xa4tyskeskukset ovat t\xc3\xa4yttyneet nopeasti. Italian oikeistohallitus haluaa tuplata maan vastaanottokeskuksien m\xc3\xa4\xc3\xa4r\xc3\xa4n 20:een. Samalla keskuksien nimi aiotaan muuttaa tunnistamis- ja maastakarkotuskeskukseksi. Italiassa odottaa asiansa k\xc3\xa4sittely\xc3\xa4 tai istuu tuomiotaan noin 55\xc2\xa0000 vankia, joista noin 20\xc2\xa0000 on ulkomaalaisia. Italiaan laittomasti pyrkiv\xc3\xa4t ovat maksaneet vaarallisesta matkastaan kalliisti ihmissalakuljettajille. Monet heist\xc3\xa4 tuodaan maahan meriteitse Pohjois-Afrikasta ja j\xc3\xa4tet\xc3\xa4\xc3\xa4n pelastusliiveiss\xc3\xa4 kellumaan rannikolle meripelastajien korjattaviksi. Italiassa arvioidaan oleskelevan nykyisin noin 650\xc2\xa0000 laitonta siirtolaista. Italiassa on s\xc3\xa4\xc3\xa4detty laki, jonka perusteella laiton siirtolaisuus on rikos. Laittomalle siirtolaiselle voidaan m\xc3\xa4\xc3\xa4r\xc3\xa4t\xc3\xa4 sakot ja siirtolaisen majoittajalle voidaan antaa vankeustuomio. Vuonna 2011 laiton siirtolaisuus Italiaan taas yltyi Pohjois-Afrikan levottomuuksien takia ja Italia pyysikin Frontexilta apua laittoman ihmistulvan hillitsemiseksi. Erityisesti Lampedusan saari on k\xc3\xa4rsinyt kovin laittoman siirtolaisuuden lis\xc3\xa4\xc3\xa4ntymisest\xc3\xa4 Pohjois-Afrikan levottumuuksien takia. Huhtikuussa 2011 Italia p\xc3\xa4\xc3\xa4tti antaa v\xc3\xa4liaikaisen oleskeluluvan maahan saapuneille yli 20\xc2\xa0000 tunisialaisille. Samalla maa teki sopimuksen Tunisian kanssa laitonta siirtolaisuutta hillit\xc3\xa4kseen. Italian p\xc3\xa4\xc3\xa4t\xc3\xb6s her\xc3\xa4tti huolta muissa EU-maissa, etenkin Ranskassa. Vuoden 2011 viiden ensimm\xc3\xa4isten kuukausien aikana maahan saapui 35\xc2\xa0000 laitonta maahantulijaa, joista 20\xc2\xa0000 on Tunisiasta. Vuonna 2011 Frontex arvioi ett\xc3\xa4 Italiassa on tullut p\xc3\xa4\xc3\xa4v\xc3\xa4yl\xc3\xa4 Eurooppaan pyrkiville siirtolaisille. 3. lokakuuta 2013 tapahtui Lampedusan onnettomuus. Onnettomuudessa kuoli 300\xe2\x80\x93400 ihmist\xc3\xa4. Italian hallitus julisti tapahtuman johdosta seuraavan p\xc3\xa4iv\xc3\xa4n kansalliseksi surup\xc3\xa4iv\xc3\xa4ksi. Onnettomuus aiheutti Lampedusassa protestointia Euroopan unionin siirtolaispolitiikkaa vastaan. Vuonna 2014 Italian sis\xc3\xa4ministeri Angelino Alfano arvioi, ett\xc3\xa4 Libyan rannikolla olisi per\xc3\xa4ti 600\xc2\xa0000 eri Afrikan maista ja L\xc3\xa4hi-id\xc3\xa4st\xc3\xa4 saapunutta maahantulijaa, jotka ovat valmiita yritt\xc3\xa4m\xc3\xa4\xc3\xa4n p\xc3\xa4\xc3\xa4sy\xc3\xa4 Eurooppaan. Vuonna 2014 arvioitiin, ett\xc3\xa4 laiton siirtolaisuus maahan oli kaksinkertaistunut parissa vuodessa. Pelk\xc3\xa4st\xc3\xa4\xc3\xa4n vuonna 2013 maahan pyrki meriteitse yli 30\xc2\xa0000 ihmist\xc3\xa4. Kansainv\xc3\xa4linen siirtolaisj\xc3\xa4rjest\xc3\xb6 (IOM) arvioi, ett\xc3\xa4 vuonna 2013 V\xc3\xa4limeren ylitti Italialle tai Maltalle 45\xc2\xa0000 siirtolaista. YK:n arvion mukaan reitti Libyasta Italiaan kuuluu maailman vaarallisimpiin._NEWLINE_Italialla oli syksyst\xc3\xa4 2013 l\xc3\xa4htien operaatio \xe2\x80\x9dMare Nostrum\xe2\x80\x9d, jossa laivasto partioi V\xc3\xa4limerta ja pelasti jopa 100\xc2\xa0000 meren yli Eurooppaan pyrkij\xc3\xa4\xc3\xa4. Vuoden mittainen operaatio p\xc3\xa4\xc3\xa4ttyi lokakuun 2014 lopussa rahan puutteen vuoksi. Frontex aloitti sen j\xc3\xa4lkeen EU:n rahoittaman Triton-operaation, joka kuitenkin on luonteeltaan rajavalvontaoperaatio ja keskittyy Italian rannikkoalueille._NEWLINE_Muut EU-maat korvaamaan Mare Nostrumin kustannuksia ja pitiv\xc3\xa4t sit\xc3\xa4 jopa kannusteena pyrki\xc3\xa4 meren yli. Maahantulijavirta Eurooppaan V\xc3\xa4limeren yli Libyasta oli voimakkaassa kasvussa helmikuussa 2015. Jotkut tulijoista kertoivat, ett\xc3\xa4 heid\xc3\xa4t oli pakotettu aseella uhaten kumiveneisiin. Maaliskuussa 2015 raportoitiin Libyassa toimivan ISISin ajaneen siirtolaisia entist\xc3\xa4 enemm\xc3\xa4n pakoon ja siirtolaism\xc3\xa4\xc3\xa4rien ett\xc3\xa4 kuolonuhrien V\xc3\xa4limerell\xc3\xa4 kasvaneen selv\xc3\xa4sti.\n_START_SECTION_\nKreikka\n_START_PARAGRAPH_\nKreikka on yksi pahimmin laittomasta siirtolaisuudesta k\xc3\xa4rsineist\xc3\xa4 maista Euroopassa. V\xc3\xa4h\xc3\xa4n yli 10 miljoonan asukkaan maassa arvioidaan olevan laittomia siirtolaisia enimmill\xc3\xa4\xc3\xa4n jopa yli miljoona, alempien arvioiden ollessa 200\xc2\xa0000\xe2\x80\x93400\xc2\xa0000 v\xc3\xa4lill\xc3\xa4. Kreikan arvioidaan olevan my\xc3\xb6s merkitt\xc3\xa4v\xc3\xa4 v\xc3\xa4limaa aasialaisille siirtolaisia, jotka pyrkiv\xc3\xa4t sielt\xc3\xa4 k\xc3\xa4sin L\xc3\xa4nsi-Eurooppaan, ja Kreikan ja Turkin v\xc3\xa4linen merialue ja maaraja kuuluu laittoman siirtolaisuuden merkitt\xc3\xa4viin kulkuv\xc3\xa4yliin. Erityisen runsaasti Kreikkaan saapuu laittomia siirtolaisia Albaniasta. Vuonna 2010 muut Euroopan unionin maat joutuivat l\xc3\xa4hett\xc3\xa4m\xc3\xa4\xc3\xa4n Kreikkaan rajavalvonta-apua Kreikan ilmoitettua, ettei se en\xc3\xa4\xc3\xa4 pysty hallitsemaan laitonta siirtolaistulvaa. Tuolloin arvioitiin yhdeks\xc3\xa4nkymment\xc3\xa4 prosenttia Euroopan laittomista siirtolaisista tulevan Kreikan kautta. Suurin osa siirtolaisista oli etel\xc3\xa4-Aasiasta ja pohjois-Afrikasta. Maahan saapuu erityisesti runsaasti siirtolaisia Somaliasta ja Afganistanista. Pelk\xc3\xa4st\xc3\xa4\xc3\xa4n Ateenassa arvioidaan er\xc3\xa4iden arvioiden mukaan asuvan puoli miljoonaa maahanmuuttajaa, ja \xc3\xa4\xc3\xa4rioikeiston kannatus on ollut nousussa. Kreikkaa on arvosteltu tiukasta turvapaikkapolitiikastaan ja UNHCR sek\xc3\xa4 muut pakolais- ja ihmisoikeusj\xc3\xa4rjest\xc3\xb6t ovat suosittelleet EU-maita keskeytt\xc3\xa4m\xc3\xa4\xc3\xa4n palautukset maahan. Suuri osa maan laittomista siirtolaisista onkin ollut pyrkim\xc3\xa4ss\xc3\xa4 muualle Eurooppaan. Pelk\xc3\xa4st\xc3\xa4\xc3\xa4n vuonna 2010 Kreikan ja Turkin v\xc3\xa4lisen maarajan ylitti 46\xc2\xa0000 laitonta maahanpyrkij\xc3\xa4\xc3\xa4, t\xc3\xa4m\xc3\xa4 on tehnyt siit\xc3\xa4 kaikkien aikojen suosituimman tuloreitin Eurooppaan. Tammikuussa 2011 Euroopan ihmisoikeustuomioistuin antoi p\xc3\xa4\xc3\xa4t\xc3\xb6ksen, jonka mukaan maan turvapaikanhakijoiden olosuhteet eiv\xc3\xa4t t\xc3\xa4yt\xc3\xa4 ihmisoikeusvaatimuksia. T\xc3\xa4m\xc3\xa4n johdosta muun muassa Suomi p\xc3\xa4\xc3\xa4tti, ettei se en\xc3\xa4\xc3\xa4 palauta turvapaikanhakijoita takaisin Kreikkaan. Frontexin mukaan vuoden 2011 aikana laiton siirtolaisuus Kreikkaan kumminkin v\xc3\xa4heni merkitt\xc3\xa4v\xc3\xa4sti, kun suurimman osan siirtolaisista arvioitiin pyrkiv\xc3\xa4n Eurooppaan Italian kautta.\n_START_SECTION_\nMalta\n_START_PARAGRAPH_\nMalta on yksi pahiten laittomasta siirtolaisuudesta k\xc3\xa4rsivist\xc3\xa4 maista Euroopassa. T\xc3\xa4m\xc3\xa4 johtuu maan maantieteellisest\xc3\xa4 sijainnista Afrikan ja Euroopan v\xc3\xa4liss\xc3\xa4. Suurin osa maahan saapuneista siirtolaisista pyrkii Maltalta muualle Eurooppaan, kuten Italiaan. Malta saa v\xc3\xa4kilukuun suhteutettuna vuosittain eniten turvapaikanhakijoita Euroopassa ja vuodesta 2002 l\xc3\xa4htien maahan saapunut tuhansittain siirtolaisia. Malta on vaatinut muita Euroopan unionin maita auttamaan sit\xc3\xa4 laittoman siirtolaisuuden hallinnassa.\n_START_SECTION_\nRanska\n_START_PARAGRAPH_\nRanskan siirtolaisuusministeri\xc3\xb6n mukaan maassa asuu 200\xc2\xa0000\xe2\x80\x93400\xc2\xa0000 laitonta siirtolaista, joista suuri osa on Ranskan entisist\xc3\xa4 siirtomaista Afrikasta. Viime vuosina Ranska on koventanut merkitt\xc3\xa4v\xc3\xa4sti otteita taistelussaan laitonta siirtolaisuutta vastaan. Vuonna 2011 Ranska aloitti yhteisty\xc3\xb6n Italian kanssa hillit\xc3\xa4kseen Pohjois-Afrikasta Eurooppaan suuntautuvaa siirtolaisuutta. Moni Ranskaan laittomasti tulleista on asettunut Calaishin laittomiin leireihin (Calais\xe2\x80\x99n viidakko) pyrkimyksen\xc3\xa4\xc3\xa4n p\xc3\xa4\xc3\xa4st\xc3\xa4 meren yli Britanniaan.\n_START_SECTION_\nRuotsi\n_START_PARAGRAPH_\nRuotsissa asuu arvion mukaan 30\xc2\xa0000\xe2\x80\x9350\xc2\xa0000 ihmist\xc3\xa4 laittomasti. Vuonna 2005 Ruotsin valtiop\xc3\xa4ivill\xc3\xa4 kaatui lakialoite, joka olisi antanut kauan laittomasti maassa asuneille oleskeluluvan. YK:n ihmisoikeustarkkailija on arvostellut Ruotsin olevan tylyimpi\xc3\xa4 maita Euroopassa laittomille siirtolaisille. Laittomat siirtolaiset eiv\xc3\xa4t ole oikeutettuja muun muassa ilmaiseen terveydenhoitoon. Laittomilla siirtolaisilla on merkitt\xc3\xa4v\xc3\xa4 rooli maan harmaassa taloudessa.\n_START_SECTION_\nSaksa\n_START_PARAGRAPH_\nSaksassa arvioidaan asuvan yli miljoona laitonta siirtolaista, heit\xc3\xa4 on muun muassa Balkanilta, Ven\xc3\xa4j\xc3\xa4lt\xc3\xa4, Aasiasta, Latinalaisesta Amerikasta ja l\xc3\xa4nsi-Afrikasta. Pelk\xc3\xa4st\xc3\xa4\xc3\xa4n Berliiniss\xc3\xa4 arvioidaan asuvan yli 250\xc2\xa0000 ihmist\xc3\xa4 laittomasti. _NEWLINE_Suuri osa laittomista siirtolaisista tulee Saksaan naapurimaiden kautta maanteit\xc3\xa4 pitkin kuorma-autoihin piilotettuina. Saksa onkin ruvennut yhteisty\xc3\xb6ss\xc3\xa4 Britannian, Ranskan, Italian ja Espanjan kanssa taistelemaan laitonta siirtolaisuutta vastaan. Saksaan on saapunut maan hyv\xc3\xa4n taloustilanteen ja levottoman maailmantilanteen vuoksi yh\xc3\xa4 enemm\xc3\xa4n laittomia siirtolaisia 2010-luvulla. Maa on muun muassa suuren osa V\xc3\xa4limeren ylitt\xc3\xa4neen siirtolaisen kohdemaa. Samaan aikaan maahan on saapunut yh\xc3\xa4 enemm\xc3\xa4n turvapaikanhakijoita.\n_START_SECTION_\nVen\xc3\xa4j\xc3\xa4\n_START_PARAGRAPH_\nVen\xc3\xa4j\xc3\xa4 ottaa Yhdysvaltojen j\xc3\xa4lkeen eniten maahanmuuttajia maailmassa. Ven\xc3\xa4j\xc3\xa4ll\xc3\xa4 arvioidaan asuvan 10\xe2\x80\x9312 miljoonaa laitonta siirtolaista. Siirtolaisia on tullut etenkin entisen Neuvostoliiton maista, kuten Georgiasta, Armeniasta, Azerbaid\xc5\xbeanista, Tad\xc5\xbeikistanista ja Uzbekistanista. Laiton siirtolaisuus on nostanut Ven\xc3\xa4j\xc3\xa4ll\xc3\xa4 \xc3\xa4\xc3\xa4rinationalismia kansan keskuudessa. Entisen Neuvostoliiton lis\xc3\xa4ksi maahan on saapunut runsaasti laittomia siirtolaisia Kiinasta, etenkin Aasian puoleisiin osiin. Kiinalaisten m\xc3\xa4\xc3\xa4r\xc3\xa4n arvioidaan nousevan Ven\xc3\xa4j\xc3\xa4ll\xc3\xa4 kymmenen miljoonaan vuonna 2010 ja kiinalaisista voi tulla Ven\xc3\xa4j\xc3\xa4n kaukoid\xc3\xa4n suurin v\xc3\xa4est\xc3\xb6nryhm\xc3\xa4 20\xe2\x80\x9330 vuoden aikana.\n_START_SECTION_\nEtel\xc3\xa4-Afrikka\n_START_PARAGRAPH_\nEtel\xc3\xa4-Afrikassa arvioidaan asuvan viidest\xc3\xa4 kymmeneen miljoonaa laitonta siirtolaista, mukaan luettuna noin kolme miljoonaa zimbabwelaista. Vuoden 2008 aikana Etel\xc3\xa4-Afrikassa tapahtui vakavia siirtolaisvastaisia mellakoita.\n_START_SECTION_\nYhdysvallat\n_START_PARAGRAPH_\nLaiton siirtolaisuus on jo pitk\xc3\xa4\xc3\xa4n kuulunut Yhdysvaltain sis\xc3\xa4politiikan p\xc3\xa4\xc3\xa4kysymyksiin. Suurin osa laittomasta siirtolaisuudesta tulee Meksikosta ja V\xc3\xa4li-Amerikasta. Siirtolaisvirta etel\xc3\xa4st\xc3\xa4 n\xc3\xa4kyy etenkin Etel\xc3\xa4- ja Lounais-Yhdysvalloissa, joissa espanjasta on jo tullut toinen kieli englannin rinnalle, ja muun muassa Floridassa, Kaliforniassa ja Texasissa iso osa v\xc3\xa4est\xc3\xb6st\xc3\xa4 on jo hispaanoja. Viime aikoina siirtolaiskysymys on ollut entist\xc3\xa4 enemm\xc3\xa4n esill\xc3\xa4 Yhdysvalloissa. Yhdysvalloissa on ollut lakiesitys, joka tekisi laittomista siirtolaisista rikollisia. Asia on nostanut Yhdysvaltojen siirtolaisissa vahvoja vastalauseita ja mielenosoituksia. Lis\xc3\xa4v\xc3\xa4ri\xc3\xa4 asiaan tuo se, ett\xc3\xa4 laittomien siirtolaisten Yhdysvalloissa syntyneet lapset ovat saaneet Yhdysvaltain kansalaisuuden Yhdysvaltain kansalaislain takia, joka antaa jokaiselle Yhdysvalloissa syntyneelle Yhdysvaltain kansalaisuuden (katso Ius soli). _NEWLINE_Meksikon ja Yhdysvaltain rajalle on rakennettu noin 1\xc2\xa0000 kilometrin pituinen turva-aita, joka kattaa noin kolmasosan koko rajan pituudesta. Yhdysvallat on rakentanut aitaa 1990-luvulta alkaen, ja sit\xc3\xa4 laajennettiin etenkin George W. Bushin presidenttikaudella mutta my\xc3\xb6s Barack Obaman kaudella. Vuonna 2007 Yhdysvaltain kovan arvostelun kohteena ollutta siirtolaislakia yritettiin presidentti George W. Bushin johdolla muuttaa. Lainmuutos olisi tuonut laittomille siirtolaisille mahdollisuuden tietyin ehdoin laillistaa asemansa, ja samalla olisi uudistettu s\xc3\xa4\xc3\xa4nn\xc3\xb6t tulevaisuuden siirtolaisuudelle muun muassa pistej\xc3\xa4rjestelm\xc3\xa4ll\xc3\xa4 sek\xc3\xa4 vahvistettu rajavalvontaa. Lakiehdotus kuitenkin kaatui Yhdysvaltain senaatissa._NEWLINE_Arviot Yhdysvalloissa asuvista laittomista siirtolaisista liikkuvat seitsem\xc3\xa4n ja kahdenkymmenen miljoonan siirtolaisen v\xc3\xa4lill\xc3\xa4, mutta yleisin arvio liikkuu 11\xe2\x80\x9312 miljoonan paikkeilla. Arviot vuosittaisista maahan laittomasti tulijoista liikkuvat puolen miljoonan ja puolentoista miljoonan v\xc3\xa4lilt\xc3\xa4. Vuonna 2008 uutisoitiin kuitenkin, ett\xc3\xa4 laittomien siirtolaisten m\xc3\xa4\xc3\xa4r\xc3\xa4 Yhdysvalloissa on alkanut v\xc3\xa4het\xc3\xa4 merkitt\xc3\xa4v\xc3\xa4sti. Vuonna 2010 Arizonan osavaltion lakiuudistus, joka k\xc3\xa4yt\xc3\xa4nn\xc3\xb6ss\xc3\xa4 kriminalisoi laittomat siirtolaiset, aiheutti valtavaa kohua ja keskustelua Yhdysvalloissa._NEWLINE_Meksikoon tulee runsaasti laittomia siirtolaisia Keski-Amerikan k\xc3\xb6yhemmist\xc3\xa4 maista. Meksiko on kuitenkin useimmille keskiamerikkalaisille siirtolaisille vain v\xc3\xa4lietappi, ja suurin osa pyrkii kohti pohjoista: Yhdysvaltoja. Viime vuosina meksikolaisten siirtolaisten osuus laittomista rajanylityksist\xc3\xa4 on laskenut ja muunmaalaisten on noussut."